Virallinen lehti nro C 187 , 16/06/1998 s. 0095



KIRJALLINEN KYSYMYS P-3933/97 komissiolle esittäjä(t): Sören Wibe (PSE) (4. joulukuuta 1997) Aihe: Virheelliset eläinlääkärintodistukset Ruotsin elintarvikevirasto on tutkinut 569 EU:n jäsenvaltioista tuotua lihalähetystä, joista 75 prosentilla oli eläinlääkärintodistus siitä, että lähetys ei sisällä salmonellaa. Kun 57 eläinlääkärintodistuksen kattamasta lähetyksestä otettiin näytteet, kaksitoista lähetystä oli salmonellan saastuttama. Ranskasta tuoduista kahdeksasta testatusta lähetyksestä seitsemän sisälsi salmonellaa. Vähimmäisvaatimus on, että jäsenvaltioissa myönnettävät eläinlääkärintodistukset ovat virheettömiä. Neuvosto viittasi 19. marraskuuta 1997 käydyssä keskustelussa komissioon, jotta se ryhtyisi toimiin tässä asiassa. Voiko jäsenvaltio tehdä toisesta jäsenvaltiosta peräisin olevien lihalähetysten rutiinitarkastuksia, jos edellä mainittujen kaltaisia vakavia virheitä tapahtuu? Voiko Ruotsi ryhtyä toimenpiteisiin rajoittaakseen elintarvikkeiden vapaata liikkuvuutta suojellakseen maansa kansalaisia salmonellatartunnalta? Komission jäsenen Franz Fischlerin komission puolesta antama vastaus (19. tammikuuta 1998) Yhteisön sisäisessä kaupassa eläimistä peräisin olevia tuotteita, kuten tuoretta lihaa, koskevista alkuperämaassa tapahtuviin tarkastuksiin liittyvistä toimenpiteistä, määräpaikassa tehtävistä tarkastuksista ja epäedullisten tarkastustulosten mahdollisista jatkotoimenpiteistä säädetään eläinlääkärintarkastuksista yhteisön sisäisessä kaupassa sisämarkkinoiden toteuttamista varten annetussa direktiivissä N:o 89/662/ETY ((EYVL L 395, 30.12.1989. )). Alkuperämaassa tapahtuviin tarkastuksiin liittyvät toimenpiteet kuuluvat direktiivin 89/662/ETY 3 artiklan soveltamisalaan. Artiklassa tarkennetaan erityisesti, että jäsenvaltioiden on varmistettava, että kauppaa varten tarkoitettuja tuotteita ovat ainoastaan ne tuotteet, jotka on hankittu ja tarkastettu yhteisön sääntöjen mukaisesti kyseistä määräpaikkaa varten. Tässä suhteessa vaatimukset, jotka koskevat tuoreen lihan lähetyksiä Ruotsiin, on sisällytetty yhteisön sääntelyyn liittymissopimuksella. Määräpaikassa tehtävistä tarkastuksista säädetään direktiivin 5-8 artiklassa. Direktiivin 5 artiklan 1 kohdan a alakohdassa tarkennetaan kyseisten tarkastusten periaate: tarkastukset on tehtävä pistokokeina ketään syrjimättömällä tavalla. Direktiivin 7 artiklan 1 kohdan b alakohdassa säädetään, mitä tuotteille tehdään, jos ne eivät vastaa yhteisön sääntelyssä asetettuja vaatimuksia, sekä vaaditaan alkuperämaana olevan jäsenvaltion lupa palauttamista varten. Lisäksi 8 artiklassa säädetään, että tässä tapauksessa määrävaltiona olevan jäsenvaltion on otettava viipymättä yhteyttä lähettäjänä olevan jäsenvaltion viranomaisiin. Jos määrävaltiona oleva jäsenvaltio epäilee alkuperämaassa tapahtuviin tarkastuksiin liittyvien toimenpiteiden olevan riittämättömiä, molempien jäsenvaltioiden on yhdessä etsittävä tapa ja keinot tilanteen korjaamiseksi käymällä tarvittaessa paikan päällä. Jos edellä mainittuja säännöksiä ei ole sovellettu, 8 artiklassa todetaan, että määränpäänä oleva jäsenvaltio ilmoittaa tästä komissiolle, joka voi aloittaa tutkimukset. Ruotsin viranomaisten on toteutettava 1 kohdassa kuvaillut menettelyt. Komission on tällä hetkellä vaikea ottaa lopullisesti kantaa arvoisan parlamentin jäsenen esittämään perusongelmaan, joka koskee Ruotsissa tehtyä havaintoa, jonka mukaan ruhoista löytyi salmonellaa huolimatta alkuperätakeita koskevasta erityistodistuksesta. Tilanteeseen voi itse asiassa olla monta syytä, esimerkiksi virheet alkuperämaassa tapahtuvissa tarkastuksissa, saastuminen kuljetuksen aikana ja käsittelyssä tai tarkastusmenetelmien yhteensopimattomuus. Komissio katsoo, että sisämarkkinoiden yhteydessä on toteutettava yhteisön säännösten mukaiset tarkastustoimenpiteet ennen kuin jäsenvaltio toteuttaa yksipuoliset toimenpiteet. Tämä sääntö koskee myös salmonellan torjuntaa.